CELEX: C2007/211/105
Language: mt
Date: 2007-09-08 00:00:00
Title: Kawża T-284/07 P: Appell imressaq fl- 24 ta' Lulju 2007 mill-Uffiċċju għall-Armonizzazzjoni fis-Suq Intern (Trade marks u Disinni) kontra s-sentenza mogħtija fit- 22 ta' Mejju 2007 mit-Tribunal għas-Servizz Pubbliku fil-kawża F-97/06, López Teruel vs l-UASI

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/57
            
         Appell imressaq fl-24 ta' Lulju 2007 mill-Uffiċċju għall-Armonizzazzjoni fis-Suq Intern (Trade marks u Disinni) kontra s-sentenza mogħtija fit-22 ta' Mejju 2007 mit-Tribunal għas-Servizz Pubbliku fil-kawża F-97/06, López Teruel vs l-UASI
   (Kawża T-284/07 P)
   (2007/C 211/105)
   Lingwa tal-kawża: il-Franċiż
   Partijiet
   
      Rikorrent: L-Uffiċċju għall-Armonizzazzjoni fis-Suq Intern (L-UASI) (rappreżentanti: I. de Medrano Caballero u E. Maurage, aġenti)
   
      Il-parti l-oħra fil-kawża: Adelaida López Teruel (Guadalajara, Spanja)
   Talbiet tal-parti rikorrenti
   
               —
            
            
               tannulla s-sentenza tat-Tribunal għas-Servizz Pubbliku tat-22 ta' Mejju 2007 mogħtija fil-Kawża F-97/06;
            
         
               —
            
            
               tiddeċiedi fuq l-ispejjeż skond il-liġi.
            
         Motivi u argumenti prinċipali
   Permezz tas-sentenza tat-22 ta' Mejju 2007 li l-annulament tagħha huwa mitlub fil-kuntest ta' l-appell preżenti, it-Tribunal għas-Servizz Pubbliku (TSP) annulla d-deċiżjoni ta' l-UASI tas-6 ta' Ottubru 2005 li tiċħad talba imressqa minn A. López Teruel għall-konvokazzjoni ta' kummissjoni ta' invalidità.
   Sabiex isostni t-talba tiegħu għall-annulament ta' l-imsemmija sentenza, l-UASI jqajjem tliet motivi.
   L-ewwel motiv huwa bbażat fuq il-ksur tad-dispożizzjonijiet statutorji dwar il-konvokazzjoni ta' kummissjoni ta' invalidità, peress li t-TSP assimila l-kundizzjonijiet tal-benefiċċju tal-pensjoni ta' invalidità ma dawk tal-konvokazzjoni ta' kummissjoni ta' invalidità. Ir-rikorrent fl-appell jikkontesta wkoll li l-AIPN għandha l-kompetenza li tikkonvoka kummissjoni bħal din u ssostni li s-sentenza tat-TSP hija b'hekk ivvizzjata minn żball ta' interpretazzjoni.
   It-tieni motiv huwa bbażat fuq il-ksur ta' l-Artikolu 90 tar-Regoli tal-Persunal u fuq żball tad-dritt fir-rigward tad-determinazzjoni tad-deċiżjoni kkontestata, peress li t-TSP ikkunsidra d-deċiżjoni tas-6 ta' Ottubru 2005 bħala l-uniku att li jippreġudika aġent u billi ttratta bħala att ta' konferma id-deċiżjoni ta' l-UASI li twieġeb għall-ilment imressaq kontra tagħha.
   It-tielet nett, l-UASI jsostni li t-TSP manifestament interpreta ħażin fatti u elementi ta' prova meta huwa qies li l-Uffiċċju bbaża d-deċiżjoni tiegħu fuq il-konklużjonijiet tal-vista ta' tabib indipendenti li seħħet fit-18 ta' Ottubru 2005.